На основу члана 32. став 1. тачка 6. Закона о локалној самоуправи ("Службени гласник РС" број 129/07, 83/2014 – др.закон, 101/2016 – др.закон и 47/2018), члана 40. и члана 111. Закона о социјалној заштити ("Службени гласник РС" број 24/11) и члана 40. став. тачка 6.Статута општине Медвеђа ("Службени гласник града Лесковца" број 9/2019), Скупштина општине Медвеђа на седници одржаној 1. јуна 2020. године, доноси

**ОДЛУКУ О ДОПУНАМА ОДЛУКЕ**

**О ПРАВИМА И УСЛУГАМА У ОБЛАСТИ СОЦИЈАЛНЕ ЗАШТИТЕ**

**НА ТЕРИТОРИЈИ ОПШТИНЕ МЕДВЕЂА**

Члан 1.

У члану 6.Одлуке о правима и услугама у области социјалне заштите на територији општине Медвеђа ('' Службени гласник града Лесковца'' , број 37 /2016, 31/2018,9/2019 и 18/2019), у тачки 2) додаје се подтачка која гласи:

,,2.а) Дневни боравак за децу, младе и одрасла лица са инвалидитетом”

У истом члану после тачке 5) додаје се нова тачка која гласи:

,,6) Лични пратилац детета”.

Члан 2.

После члана 70. додаје се нови пододељак и нови чланови који гласе:

**,,2.а) Дневни боравак за децу, младе и одрасла лица са инвалидитетом”**

Члан 70а

Сврха услуге дневног боравка за децу, младе и одрасла лица са инвалидитетом:

Сврха услуге дневног боравка састоји се у унапређењу квалитета живота

корисника у властитој социјалној средини кроз одржавање и развијање социјалних,

психолошких и физичких функција и вештина, како би се у што већој мери оспособили

за самосталан живот.

Кроз услугу дневног боравка корисници у организованом окружењу, и уз

потребан надзор, задовољавају развојне потребе, стичу и развијају развојне животне

вештине, личну и друштвену одговорност ради развоја самосталности, социјалних,

сазнајних и других важних функција.

Услугом дневног боравка реализује се позитивно и конструктивно искуство

боравка изван породице, а члановима породице слободно време за бављење радним и

другим активностима. Услуга дневног боравка се реализује кроз осмишљене програме,

у планираним и ограниченим временским периодима.

Члан 70б

Корисници услуге дневног боравка за децу, младе и одрасла лица са инвалидитетом:

Услуге дневног боравка које локална заједница буде успоставила доступне су:

- деци и младима са телесним инвалидитетом, односно интелектуалним

Тешкоћама који имају потребу за дневном негом, надзором и подршком у

одржању и развијању потенцијала, на начин који не омета њихово школовање;

- одраслима са телесним инвалидитетом, односно интелектуалним тешкоћама,

који имају потребу за дневном негом и надзором и подршку у одржању и

развијању њихових потенцијала.

Члан 3.

После члана 86. Додаје се нови пододељак и нови чланови који гласе:

**6) Лични пратилац детета**

Члан 86а

Сврха услуге лични пратилац детета

Сврха ангажовања личног пратиоца је пружање детету одговарајуће

индивидуалне практичне подршке ради укључивања у редовно школовање и

активности у заједници ради успостављања што већег нивоа самосталности.

Услугу непосредно пружа лични пратилац детета кроз активности које се

планирају и реализују у складу са индивидуалним потребама детета.

Члан 86б

Корисници услуге лични пратилац детета

Лични пратилац доступан је детету са инвалидитетом односно са сметњама у

развоју, коме је потребна подршка за задовољавање основних потреба у свакодневном

животу у то у области одржавања личне хигијене, храњења, облачења, кретања до школе, у школи и после школе и комуникације са другима, под условом да су укључена у васпитно-образовну установу, односно школу, и то до краја редовног школовања, укључујући завршетак средње школе.

Члан 4.

Ова одлука ступа на снагу осмог дана од дана објављивања у ''Службеном гласнику града Лесковца''.

СКУПШТИНА ОПШТИНЕ МЕДВЕЂА

06Број:06-24/2020/6

У Медвеђи, 1. јуна 2020.год.

ПРЕДСЕДНИК,

Mилан Стевановић, струк.менаџ.